唐烜
二哀诗·王湘岑参戎
王公宁河彦，家山推麟凤。曾祖谥刚节，殉国泰山重。君少负逸才，力学不好弄。追琢成文章，将为清庙供。家贫守世禄，国恩支薄俸。辛苦事櫜鞬，黾勉易章逢。上承老母欢，下教叔与仲。各举进士第，先后玉堂贡。惟君补右职，羽林困羁鞚。时有张勤果，许君为国栋。劝君脱兜牟，论荐储大用。君恋洁白养，甘阻六翮羾。执戟扬子云，思比相如讽。朝出介马驰，暮归摊书诵。我昔客京华，颇好事吟哢。定交杵臼间，羡君识鉴洞。说诗解我颐，论文释我疭。一别忽六年，天为补缺空。君备千城选，我献皋陶颂。重结金石契，忧乐誓与共。造访停吟鞭，招邀破蜡瓮。暖扑东华尘，寒蹋天街冻。快论争轩渠，得句互磨砻。往往拍案起，绝叫惊仆从。君胸罗五洲，强弱分郑宋。谭兵鄙马武，著论先江统。东邻氛正恶，庙堂事倥偬。我适登君堂，独居心有恫。太息事至此，国是尚昏霿。一战将不国，祸变由斯种。我闻疑信参，君言果亿中。岂料庚子夏，畿辅暴徒閧。咄咄密勿臣，乃为市井哄。杀掠遍衢阓，横流如决壅。君守朝阳门，匹马力制控。鸱叫昼日昏，麇聚凶徒众。乱刃随交下，须臾毕酷痛。白骨荡灰尘，碧血滴乳湩。次日我闻知，痴立若呓梦。犹忆十日前，过我食角粽。哭君不成声，赙君不能赗。妻孥仓皇避，凛凛覆巢恐。书史付一炬，遗稿莫甄综。钞存我亦失，慵放亟自讼。我时三上书，不得采菲葑。京华随之覆，䝟貐谁始纵。公卿不解事，安能责愚蠢。良人身尽歼，恩恤徒颁赣。我长君两年，后死其犹瞢。匪仅抒私悼，兼为千古恸。